Vuê i catalans a fasin fieste: e je la «Diada nacional».
L’inovâl (tresinte agns taronts!) de sconfite di Barcelone dal 1714 al à cjapât sù significâts ancjemò plui impuartants tai ultins agns, inte suaze de gnove domande di autodeterminazion fate indenant di une part impuartante de societât catalane.
Chest an, in spiete dal referendum pe indipendence dai 9 di Novembar, che Madrid nol ricognòs, la «Diada» e je la zornade dal V 11 : l’intindiment al è chel di jemplâ di int par undis chilometris lis dôs stradis diagonâls di Barcelone – la Gran Via e la Diagonal, che si incrosin a forme di v – cun chê di marcâ la v di volontat , di votar e di victoria, lant daûr de mobilitazion dal an passât, la Via Catalana.
Si fâs fieste, ma par altris motîfs, ancje in Friûl.
A cinc e mieze prime di sere e je la scree uficiâl de edizion numar vincj di Friuli Doc.
La supersagre furlane, cuntune ufierte siore di robe di mangjâ e cuntun programe musicâl che nol somee alc e ce (Ma no podevino fâ almancul un biel conciert cun cualchi grup di Musiche Furlane Fuarte?), e va indenant fintremai domenie.
Tal cartelon de manifestazion il Sportel linguistic dal Comun di Udin, Furlan in Comun, e la Agjenzie Regjonâl pe Lenghe Furlane (ARLeF) a àn metût adun une schirie di events là che la lenghe furlane, la dimension identitarie, la diversitât culturâl e i dirits linguistics si dan dongje cu la tipicitât, la promozion dal teritori e dai siei prodots e cu la voie di fâ fieste, di cjatâsi e di capî.
Chel metût adun al è «un program speciâl par une lenghe normâl»: si lu capìs dal titul – Friuli Doc par Furlan – e ancje dal sproc che lu compagne, ven a dî «Doc par ducj… Ancje pai fruts».
Par savênt di plu, si pues dâ un cuc achì e achì.
Mangjâ, bevi, cognossi, pensâ e viazâ a son lis peraulis clâf no dome di cheste maniere di vivi Friuli Doc, par furlan e duncje in relazion positive cul mont, ma ben ancje di une biele manifestazion che si davuelç dai 12 ai 14 di Setembar a Turin li dal Borgo Medievale, tal parco del Valentino.
Si clame Mappamondo e cheste e je la sô tierce edizion. Le inmanee chel che almancul un pôcs di nô lu calcolin un mestri o salacor une sorte di vuide spirituâl, il mitic Chef Kumalè, cu la colaborazion dal Borgo Medievale
e dal Circolo dei Lettori di Turin.
Ducj i detais in cont de manifestazion si cjatin achì.
Cui che al è a Turin e al à voie di lâ a viodi Mappamondo, ma i ten ancje a savê ce che al nas a Friuli Doc, al podarà tignîsi in contat cun chê manifestazion, cun Radio Onde Furlane, che si scolte ancje cun internet, inte suaze des trasmissions in direte metudis adun dentri dal progejt di comunicazion dal Comun di Udin, Udin par Furlan.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn